Борис Младенов-Young
Не се наслушах на красиви рими…

chitanka.info

Не се наслушах на красиви рими,

на трелите на славей-чародей,

на гласове и музики любими,

на лирата на древния Орфей.

Не се нагледах на простори сини,

на паркове с разцъфнали цветя,

на скулптури изящни, на картини,

на ангелска моминска красота.

Не се наситих на жени горещи,

на сладостта на зрялата им плът,

жадувам още за любовни срещи.

Ех, спомените парят, но сладнят!

Не се нарадвах и на дечурлига —

един живот за нищо ми не стига!

Сидни, Австралия — 2013 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.